Blou Bulle kontrakteer agsteman van Affies | AWSUM School News }
Home›Regional News›Gauteng Pretoria›PTA Central PTA South›Afrikaanse Hoër Seunskool Pretoria›Blou Bulle kontrakteer agsteman van Affies
Blou Bulle kontrakteer agsteman van Affies
AWSUM het gaan inloer by Willie Potgieter, agsteman van Affies wat by die Blou Bulle kontrak geteken het.
Hoe voel dit om raak gesien te word en erkenning te kry vir jou potensiaal? Dit is vir my 'n groot voorreg om raakgesien te word en erkenning te kry en ek is baie dankbaar vir alles wat na my kant toe kom. Dit herinner my daaraan om nederig te bly en te onthou waar ek my talente gekry het.
Hierdie is `n baie moeilike jaar vir die Matrieks van 2020, veral sportmanne en meisies. Kan jy jou peroonlike gevoelens hieroor met ons deel? Dit is baie moeilik vir alle matrieks deur hierdie tyd. Baie leerlinge het nog nie die geleentheid gehad om vir hulle eerstespan uit te draf in vorige jare nie en nou kry hulle skaars die geleentheid om eerstespan te speel. Daar is so baie kinders wat ongelooflik hard gewerk het om 'n merk te maak en raakgesien te word en daardie kans is nou verby.
Watter invloed het jou skool op jou rugby loopbaan gehad? Ek moet sê, sonder Affies sou ek nie gewees het waar ek vandag is nie. Die afrigters wat ek in my hoërskoolloopbaan gehad het was baie betrokke, lie vir rugby en gee baie om vir hulle spelers. Ek het baie ontwikkel deur die jare en het net sterker geword as mens.
Watter persone het die grootste invloed op jou rugby tot sover gehad en op watter manier? Eerstens sal ek sê Theron Brand wat my afgerig het by Laerskool Thabazimbi se eerstespan vir twee jaar en ook by die Limpopo Blou Bulle 0/12. Hy het defnitief die fondasie van my rugbyloopbaan gelê en het my op 'n jong ouderdom soveel geleer van rugby wat my vandag nog help.
Tweedens Vic Meyer wat my afgerig het 0/15 by Affies. Hy het so baie tyd individueel met my spandeer wat ons videosessies gehad het en waar ons praat oor rugby en leierskap. Hy het my met 'n ander oog laat rugby kyk en het my tegnies so baie van die spel geleer.
Dan sal ek sê Jaco Koch wat my afgerig het by Affies se eerstespan en by die Blou Bulle Cravenweek. Hy is iemand wat alles gee vir die span waarby hy betrokke is en dit help ook 'n speler. Hy het my altyd ondersteun met die rugby en deur my besering was hy altyd betrokke.
Wie is jou rolmodel in rugby en hoekom? Duane Vermeulen. Hy was wel nie kaptein van die Wêreldbeker Springbokspan nie, maar was een van die grootste leiers in die span. Dit het hom nie afgebring nie en hy het steeds uitgestyg bo die res. Om as agtsteman in 'n wêreldbekerfinaal man van die wedstryd te wees, is iets wat ek as agtsteman bewonder.
Wat sien jy die meeste na uit met jou kontrak wat nou in plek is? Om elke dag my droom te kan uit leef en te doen waar van ek hou by een van die grootste unies in Suid-Afrika, waar ek net nog meer kan leer en groei.
Wat is jou opinie oor die ­Blou Bulle en hoekom het jy hulle gekies om by te teken? Die Blou Bulle is een van die beste unies in Suid-Afrika en het oor die afgelope jare by die juniors baie goed presteer. Ek sien uit om deel te vorm van die Bulle-familie en my loopbaan daar voort te sit.